«Ja, de Fraue! Thaggtisch sind si üs schu früener überlege gsii, und je elter as mir Mannervölcher werdet, deschto düütlicher merggt mä das!» - «De chänd halt ä besser rede. Churzli hani glese, d Wybervölcher redet jede Tag dopplet so viil we mir.» - «Da hämers! Mir bruuchet also nu halb sövel Wort zum ettis Schlaus z säge. Dä stümer wenigschtens i dener Sach besser da!» - «Das hani ä gmeint,  aber miini het do ummeggi, si mösed nu dopplet soviil rede, wil si üüs Manne alls zweimal mösed säge, bis mir ettis begriiffed.» - «Ohä, dis Beeti isch näme ä nüd uf ds Muul ghiit!» - «Das chusch luut säge - oder lieber nüd z luut, davorne hogged gad dr Schwaager Jaagg, und deer het Oore wenä Luchs, nüd nu so haarig, ebä ä so iifaam guet!» - «Ja, der isch halt nüd bi dr Artillerii gsii we mir zwii ano duezis.» - «Bsinnsch di nuuch Bälz, wämer d Ooreschtöpsel nüd umme gha heid, hämer halt nu Watte i d Oore tue,  ä wämer im Drüüdriissgi mit de Haubitze Ladig füüf verschosse heid!» - «Und ietz het mä de lengerii mii ds Gfüül, de Watte sig immer nuch dinne!» - «Aber mängmaal isches ja kä Schade, wäme afed echlei übelghörig isch und nümme alls mos aalose, was da mii oder weniger Gschiids erzellt wirt!»